
KLASA: 406-01/26-01/635
UR. BROJ: 251-756-03-26-3
U Zagrebu, 03. srpnja 2026. godine						

                                                                                             ZAINTERESIRANIM 
                                                                                             GOSPODARSKIM SUBJEKTIMA

Predmet: Odgovor naručitelja na upit zainteresiranog gospodarskog subjekta
· Daje se 

Poštovani,
[bookmark: _Hlk89082403]dana 02. srpnja 2026. godine putem elektroničke pošte je zaprimljen upit od stane zainteresiranog gospodarskog subjekata u predmetu nabave: Potrošni materijal za laboratorij, Evidencijski broj nabave: 63/26-JN  kako slijedi;

Upit gospodarskog subjekta
Poštovani,
Uvidom u troškovnik predmetne jednostavne nabave, utvrdili smo da su u jednu cjelinu (zajednički troškovnik) spojeni:
1. Laboratorijske kemikalije (reagensi) (stavke 18-21,31-32)
1. Sustavi za vađenje krvi (epruvete, igle, plastika) ( stavke 1-17, 22, 26, 28,29)
1. Testovi na droge i histologija/citologija (stavke 25 I 27 )

Budući da se radi o tri potpuno različita proizvodna, ekonomska i distributivna tržišta koja nisu tehnološki uvjetovana jedno drugim, ovakvo spajanje izravno narušava temeljna načela iz članka 15. ZJN-a, a prvenstveno načelo tržišnog natjecanja i načelo zabrane diskriminacije, jer se pogoduje isključivo onim rijetkim ponuditeljima koji u asortimanu drže sve navedene programe.

Kako bismo preduhitrili uobičajena, ali pravno neutemeljena opravdanja, napominjemo sljedeće:
1. Eventualni argument Naručitelja o "administrativnom opterećenju zbog većeg broja ponuditelja" ne može biti opravdanje za ograničavanje tržišnog natjecanja. Kao dokaz tome ističemo praksu drugih  domova zdravlja pod istim osnivačem Gradom Zagrebom koji redovito i bez administrativnih prepreka izdvajaju troškovnike za sustave za vađenje krvi kao zasebne cjeline/grupe. Prema tumačenjima Ministarstva gospodarstva i važećim pravnim standardima u RH, prebacivanje administrativnog tereta na ponuditelje ne opravdava umjetno spajanje gospodarski djeljivih predmeta nabave.
1. Uputa Naručitelja na mogućnost podnošenja ponude kroz "zajednicu ponuditelja" ne opravdava diskriminatorno postavljenu dokumentaciju u jednostavnoj nabavi posebno iz razloga što je takvo spajanje praktički neizvedivo u iznimno kratkom roku koje je dan za dostavu ponuda. 
1. Onemogućavanje poštenog tržišnog natjecanja izravno dovodi do manipulacije cijenama: Kada se troškovnik postavi tako da ga zbog spajanja nesrodnih cjelina može ispuniti samo nekolicina privilegiranih ponuditelja (ili samo jedan), eliminira se cjenovni pritisak. Ponuditelji koji jedini mogu zadovoljiti sve uvjete u startu nude znatno više cijene od tržišnih jer znaju da nemaju konkurenciju. Time Naručitelj svjesno pristaje na preplaćivanje robe i nanošenje financijske štete vlastitoj ustanovi.

Nastavno na navedeno, molimo Naručitelja za jasne i konkretne odgovore:
1. Koje je stvarno tehničko ili tehnološko opravdanje za spajanje kemikalija, sustava za vađenje krvi i testova na droge, s obzirom na to da su drugi domovi zdravlja (npr. DZ Zagreb-Centar) dokazali da je te predmete moguće i ekonomski opravdano nabavljati odvojeno?
1. Hoće li Naručitelj, u svrhu usklađivanja s temeljnim načelima javne nabave (čl. 15. ZJN-a) i osiguravanja poštenog tržišnog natjecanja, izmijeniti troškovnik i podijeliti predmet nabave na tri zasebne grupe (Grupa 1: Kemikalije, Grupa 2: Sustavi za vađenje krvi, Grupa 3: Testovi na droge i histologija/citologija)


Odgovor Naručitelja 
Poštovani,
Naručitelj je razmotrio dostavljeni zahtjev za pojašnjenjem i izmjenom Troškovnika te navode gospodarskog subjekta ne prihvaća.
Gospodarski subjekt svoj zahtjev temelji na pogrešnoj pretpostavci da je različite vrste robe dopušteno obuhvatiti jednim predmetom nabave isključivo ako su one međusobno tehnički ili tehnološki uvjetovane. Tehnička ili tehnološka međuovisnost pojedinih stavki nije jedini dopušteni temelj za određivanje opsega predmeta nabave. Predmet nabave može predstavljati i funkcionalnu, organizacijsku, uporabnu ili drugu objektivno odredivu cjelinu, uzimajući u obzir konkretne potrebe Naručitelja.
Predmetni je postupak oblikovan kao nabava potrošnog materijala namijenjenog redovitom i kontinuiranom radu laboratorija Doma zdravlja Zagreb – Zapad. Svi proizvodi obuhvaćeni Troškovnikom nabavljaju se radi iste krajnje namjene, osiguravanja nesmetanog rada laboratorija Naručitelja, isporučuju se na lokacije laboratorija Naručitelja, sukcesivno tijekom ugovornog razdoblja od 12 mjeseci te prema jedinstvenim uvjetima naručivanja i isporuke. Pozivom je predviđena isporuka robe prema pojedinačnim narudžbenicama Naručitelja, u roku od najviše tri dana od zaprimanja narudžbenice.
Objedinjavanjem navedenih proizvoda Naručitelj osigurava jedinstveno i koordinirano upravljanje opskrbom laboratorija, jedinstvenu odgovornost ugovaratelja za pravodobnost i urednost isporuke, jednostavnije praćenje izvršenja ugovora, rješavanje reklamacija i zamjenu neodgovarajućih proizvoda te smanjuje rizik neusklađenih ili zakašnjelih isporuka koje bi mogle utjecati na kontinuitet rada laboratorija. Navedeni razlozi ne predstavljaju puko administrativno rasterećenje, nego legitimne operativne, organizacijske i gospodarske potrebe Naručitelja.
Nadalje, nije osnovan navod da predmet nabave može ispuniti isključivo jedan ili nekoliko „privilegiranih ponuditelja“. Dokumentacijom o nabavi nije određeno da jedan gospodarski subjekt mora samostalno proizvoditi, distribuirati ili na drugi način raspolagati svakim pojedinim proizvodom iz Troškovnika.
Pozivom na dostavu ponuda izrijekom je omogućeno podnošenje ponude zajednice gospodarskih subjekata, pri čemu članovi zajednice mogu međusobno rasporediti izvršenje pojedinih dijelova ugovora prema predmetu, količini, vrijednosti i postotnom udjelu. Također je omogućeno davanje dijela ugovora u podugovor jednom ili većem broju podugovaratelja. U tu svrhu Naručitelj je izradio i poseban Prilog 2.,  Ponudbeni list za zajednicu ponuditelja i podugovaratelje, koji se dostavlja upravo kada više gospodarskih subjekata zajednički sudjeluje u izvršenju predmeta nabave.
Zainteresirani gospodarski subjekt stoga može:
1. samostalno podnijeti ponudu koristeći vlastite dobavne i distributivne kanale; 
1. podnijeti zajedničku ponudu s jednim ili više drugih gospodarskih subjekata; ili 
1. dio isporuke robe povjeriti jednom ili većem broju podugovaratelja. 
Za zajednicu gospodarskih subjekata ne zahtijeva se osnivanje posebne pravne osobe niti određeni pravni oblik u trenutku dostave ponude. Mogućnost nastupa zajednice gospodarskih subjekata i angažiranja podugovaratelja upravo omogućava gospodarskim subjektima koji samostalno ne nude sve tražene proizvode da udruživanjem svojih prodajnih programa, resursa i dobavnih kanala ravnopravno sudjeluju u predmetnom postupku. ZJN izrijekom dopušta zajednički nastup bez obveze određenog pravnog oblika u trenutku podnošenja ponude te zabranjuje neopravdano ograničavanje podugovaranja.
Činjenica da pojedini gospodarski subjekt u vlastitom prodajnom programu nema sve proizvode obuhvaćene Troškovnikom ne znači sama po sebi da je predmet nabave diskriminatorno određen niti da je tržišno natjecanje neopravdano ograničeno. Načelo tržišnog natjecanja ne podrazumijeva obvezu Naručitelja da predmet nabave oblikuje prema pojedinačnom prodajnom asortimanu ili poslovnom modelu svakog zainteresiranog gospodarskog subjekta, nego da svim gospodarskim subjektima pod jednakim i unaprijed poznatim uvjetima omogući pristup postupku nabave. Takav je pristup u predmetnom postupku osiguran.
Pozivom je dodatno dopušteno nuđenje jednakovrijednih proizvoda u svim stavkama u kojima je naveden određeni proizvođač ili proizvod, pod uvjetom da ponuđeni proizvod zadovoljava tražene minimalne tehničke karakteristike. Naručitelj, dakle, nije ograničio sudjelovanje na određene proizvođače, robne marke, ovlaštene distributere ili unaprijed određene gospodarske subjekte.
Navodi gospodarskog subjekta o navodnoj manipulaciji cijenama, preplaćivanju robe i pogodovanju pojedinim ponuditeljima predstavljaju pretpostavke koje nisu potkrijepljene konkretnim podacima ili dokazima. Također, način na koji drugi naručitelji, uključujući druge domove zdravlja, oblikuju vlastite predmete nabave nije obvezujući za Dom zdravlja Zagreb – Zapad. Svaki naručitelj predmet nabave određuje prema svojim stvarnim potrebama, organizaciji rada, dinamici potrošnje, mjestima isporuke i načinu upravljanja ugovorom.
Slijedom svega navedenoga, Naručitelj smatra da je predmet nabave određen jasno, objektivno i razmjerno stvarnim potrebama laboratorija, da svim zainteresiranim gospodarskim subjektima omogućava sudjelovanje samostalno, u zajednici gospodarskih subjekata ili uz angažiranje podugovaratelja te da nisu utvrđene okolnosti koje bi opravdavale podjelu predmeta nabave na predložene tri grupe.
Naručitelj neće prihvatiti prijedlog gospodarskog subjekta te se Poziv na dostavu ponuda i Troškovnik u predmetnom dijelu neće mijenjati.

Naručitelj ne mijenja rok za dostavu ponude s obzirom da nije bilo izmjene dokumentacije te rok za dostavu ponuda ostaje nepromijenjen, a to je 06.07.2026. do 10:00 sati.

                                                                   		Stručno povjerenstvo za nabavu		

